Þáttaröðin Flateyjargátan , sem framleidd er af Reykjavík Films og Sagafilm , er tilnefnd til evrópsku ljósvakaverðlaunanna Prix Europa fyrir besta leikna sjónvarpsefnið . Flateyjargátunni er leikstýrt af Birni B. Björnssyni eftir handriti Margrétar Örnólfsdóttur . Tuttugu þáttaraðir frá sextán Evrópulöndum eru tilnefndar að þessu sinni . Verðlaunaafhendingin fer fram þann 11. október í Potsdam í Þýskalandi . Þáttaröðin sem var sýnd á RÚV á síðasta ári segir frá Jóhönnu sem árið 1971 ferðast á æskuslóðir sínar í Flatey til þess að ganga frá málum eftir andlát föður síns . Hún tekur upp þráðinn við rannsókn hans á Flateyjargátunni , gátu sem tengist Flateyjarbók og hefur verið óleyst í hundruð ára . Við rannsóknir sínar flækist hún í morðmál og neyðist til þess að takast á við drauga fortíðar til þess að sanna sakleysi sitt . Sky Vision er dreifingaraðili Flateyjargátunnar á heimsvísu en þáttaröðin hefur nú þegar verið sýnd á DR , í Danmörku og fer von bráðar í sýningu á hinum Norðurlöndunum . Klapptré er sjálfstæður miðill sem birtir fréttir , viðhorf , gagnrýni og tölulegar upplýsingar um íslenska kvikmynda - og sjónvarpsbransann . Ritstjóri og ábyrgðarmaður er Ásgrímur Sverrisson .